**Tisztelt Elvtársam!**

**Kedves Barátom!**

A Magyar Szocialista Párt Országos Választmánya 2018. október 7-i ülésén hivatalosan is elindította a jövő évi európai parlamenti, illetve önkormányzati választásokra való felkészülés folyamatait. Ezek sorában első lépésként most a **jelöltállítás** kap fokozott figyelmet, hiszen elemi érdekünk, hogy minél hamarabb megnevezzük “frontharcosainkat”, akiktől nem csupán tisztes helytállást, hanem minél több helyen győzelmeket is várunk.

A **jelöléseknek** mindkét választás esetére a **2018. december 14-i határidőt** szabtuk. Bízom benne, hogy az ország teljes területén mindenütt képesek leszünk a legjobb saját, illetve általunk támogatott személyiségeket felmutatni.

Az ellenfél, tehát az úgynevezett Nemzeti Együttműködés Rendszere (NER) picit sem lesz kegyes az ellenzéki pártokkal. Pártunkban erős a meggyőződés, hogy a Fidesz apait-anyait be fog vetni, ezért rendkívül körültekintően kell eljárjunk. A lehetséges jelöltjeink legfőbb tulajdonsága **az elkötelezettség, az ütésállóság és a feddhetetlenség**kell, legyen.

Az európai parlamenti választások esetében **tisztelettel jelentkezem**az újabb megmérettetésre, s azt kérem tőled, hogy ezt a szándékomat személyesen, illetve pártszervezeted által **támogasd!** Törekvésem azonban nem merül ki a listánkon való szereplésre, hanem ismét a közös küzdelmünk frontharcosának, az MSZP EP-**listavezető**i szerepre jelentkezem.

Pártunk egyik alelnökeként úgy gondolom, hogy ezúttal nem szükséges hosszasan bemutatkoznom. Azt viszont fontosnak tartom számodra most megjeleníteni, hogy az elnökségünk javaslatára a választmány által felállított kritérium-rendszernek mennyiben és miként felelek meg.

Büszke vagyok arra, hogy bő 20 éves közéleti szerepvállalásaim révén a legismertebb hazai, illetve külhonban is az ismertebb magyar politikusok egyike vagyok. Markánsan balos nézeteim gyakran váltanak ki erős reakciókat, amit egy politikusnál erényként szokás említeni.

**Horn Gyula** arra tanított, hogy az nem baj ha megosztó vagyok, a lényeg az, hogy többen legyenek a támogatóim mint az ellenzőim. Nos, ez töretlenül sikerült országgyűlési képviselőként, hiszen **sorban négyszer választottak meg egyéni mandátummal**Budapest XIII. kerületében, legutóbb pedig a kongresszus tisztelt meg a többségi támogatásával. Most ismét arra kérlek, hogy küzdjünk együtt pártunkért és a szinte már csak általunk védelmezett értékekért. Ezért is kérlek, hogy támogass törekvéseimben.

A 2014-es "összefogás pártjai az európai parlamenti megmérettetésen bár külön-külön indulva, de összesítve jobb eredményt értek el, mint az azt közvetlenül megelőző országgyűlési választásokon együtt, s mi több, a Fidesz két mandátumot veszített, miközben a Jobbik a korábbi szintjén maradt. Szeretném ezt tovább erősíteni 2019-ben, tehát azt elérni, hogy a NER pártjai szoruljanak vissza, az MSZP pedig haladjon előre!

Felkészültségemet nem csupán 20 év politikai munka jellemzi, hanem közgazdász-doktorként jegyzett **publikációk tucatjai, fogadóórák százai, és megszámlálhatatlan rendezvényen, nyilvános vitán való részvételem, a gyakori médiaszereplésekkel bezárólag.**Elmondhatom, hogy bár riválisaim nem igazán rajonganak értem, ám az emberek körében, a terepen soha nem éreztem rosszul magamat. Nézeteim természetesen vitathatók, pártunkon belül és kívül vitatják is, abban azonban talán közmegegyezés van, hogy nem rejtem véka alá a gondolataimat.

Szerencsésnek érzem magam, hogy a fontos kérdésekben soha nem kellett visszakoznom vagy felülbírálni a korábbi álláspontomat, soha nem voltam dörgölődző, hízelgő szélkakas, bár ennek néha kellemetlen következményeit is viseltem. Messze elkerültek a korrupciós vádak, továbbá **büntetőügyben még tanúként sem álltam bíróság előtt.**

**Baloldali elkötelezettségemet**soha senki nem vitatta, mert nem is adtam ilyenre okot. Az európai kampányban ugyancsak szeretném elkerülni a Fidesz csapdáját, azaz nem kívánok az ő legkedvesebb terepére tévedni, más szavakkal belebonyolódni egy demagóg, álhazafias, nacionalista adok-kapokba. Sokkal inkább az uniós biztonság, ezen belül is a szociális biztonság érveivel kívánok támogatókat toborozni.

Nem csupán a közéletben, de a magánszférámban is egyik legfőbb **szenvedélyem Magyarország**. Hazánk történelmét, tájait, kulturális sokszínűségét viszonylag jól ismerem, hiszen politikai tevékenységem számtalan vetülete köt a magyar vidékhez, így például az általam európai léptékekben elindított ‘európai okosfalvak’ koncepció.

**Baloldali demokrataként** sokszor tettem hitet a **szolidaritás** frontjain, kíméletlen ellenfele vagyok a bármiféle diszkriminációnak, és elkötelezett harcosa a szegénység elleni küzdelemnek.

Európai parlamenti tevékenységemről külön beszámolót készítettem, amit levelemhez csatolok. Büszke vagyok arra, hogy két nevesített, ún. **“Szanyi-jelentést”** tettem le az EU asztalára, s mindkettő komoly fordulatot eredményezett először a versenyképességi politikák, majd most legutóbb az európai ÁFA-mértékek terén. Nem kevés egyeztetés és meggyőző munka áll annak hátterében, hogy e jelentés révén végre letörhetjük a magyar embereket sarcoló 27 %-os általános ÁFA-mértéket. Szívemhez legközelebb azonban mégis az **“európai okosfalvak”** kezdeményezésem áll, amely a jelek szerint gyökeresen alakítja át az eddig ismert európai vidékfejlesztési törekvéseket, a vidéki lakosok életminőségét fókuszpontba helyezve.

Pártpolitikusként mindig a fejlődés, és ahol szükséges volt, ott a reformok útját kerestem, s az MSZP alighanem ennek köszönhetően választott egyik alelnökévé. Tekintetem azonban nem csupán tagjainkra, szimpatizánsainkra összpontosul, amit talán igazol, hogy egyéni képviselőként mindig és számottevően több szavazatot kaptam, mint a pártlistánk.

A jövőről szólva, szeretnék továbbmenni a 2014-ben megkezdett úton, amikor is - egyebek között - az európai minimálbér/minimálnyugdíj mellett törtünk lándzsát. E téren eredményeink is vannak, hiszen az EU tagországai és intézményei 2017 novemberében tették le a Szociális Jogok Európai Pillérének alapjait. Az ebben megfogalmazott 20 pont nem csak egy újabb 5 éves ciklusra, hanem évtizedekre ad feladatot az európai társadalmi építkezők számára. Rövidebb távon azonban azt is fontosnak vélem, hogy a 2015-ben indított ‘EU okosfalvak” kezdeményezésemet a 2021-2027 közötti költségvetési időszakra, azt bármely település által pályázható formában révbe juttathassam.

**Aki tehát az MSZP, illetve mellettem teszi le a voksát, az arra számíthat, hogy a szolidaritás, a biztonság, ezen belül is a szociális biztonság európai garanciái fognak erősödni Európában, s így Magyarországon is.**

Kérlek hát, **legyél programom, törekvéseim támogatója**, s egyben tisztelj meg a jelöléseddel, amit előre is nagyon szépen köszönök.

Barátsággal:

 ***Dr. Szanyi Tibor***

*az MSZP alelnöke és*

*az MSZP EP-delegációvezetője*

Rue Wiertz, 60 - ASP 10G146

B-1047 Bruxelles

Tel : +32 (0)2 284 52 84

tibor.szanyi@ep.europa.eu